Jibdew inaddfu wara l-ħerba li ħalla l-għargħar fil-Ġermanja u l-Belġju Ritratt: AP Residenti f'reġjuni tal-Ġermanja u l-Belġju bdew inaddfu l-viċinanzi tagħhom hekk kif dawn kienu fost l-agħar milquta minn għargħar li seħħew fl-aħħar jiem. Il-ħsara li ħallew dawn l-għargħar qed issir aktar ċara. Ħaddiema tas-salvataġġ qed ikomplu jfittxu għal aktar vittmi. L-aħħar informazzjoni turi li hemm mill-inqas 180 persuna li mietu, b'ħafna għadhom neqsin u għalhekk in-numru ta' mwiet jista' jiżdied. Matul il-jum tas-Sibt l-għargħar kompla ħoloq sfida f'partijiet mill-Ewropa. Ħaddiema tal-emerġenza salvaw nies fir-reġjun Awstrijak ta' Salzburg, fejn l-ilma tal-għargħar għarraq it-toroq ta' belt waħda.